त्यसमाथि यस्तो खनिज इन्धन वा पेट्रोलियम पदार्थ बाल्दाखेरी निस्कने धूवाँका कारण हामीलाई फोक्सोको क्यान्सर, स्वासप्रश्वास, मुटु आदिजस्ता गम्भीर स्वास्थ्य समस्या उत्पन्न हुन सक्ने कुरा अध्ययनबाटै पुष्टि भइसकेको छ । विश्व स्वास्थ्य संगठनबाट प्रकाशित एक बुलेटिनअनुसार वायु प्रदूषणका कारण विश्वभर प्रत्यक वर्ष अकाल मृत्यु हुने व्यक्तिहरूको संख्या ८ लाख छ । नेपालमा मात्र वायु प्रदूषणका कारण बर्सेनि १ लाख ६० हजार व्यक्तिको अकाल मृत्यु हुने गरेको अनुमानित तथ्यांक छ । यसका लागि प्रदूषण पनि नगर्ने र स्वदेशमै उत्पादन हुन सक्ने स्वच्छ विद्युत ऊर्जाबाट चल्ने विद्युतीय परिवहन एउटा भरपर्दो र प्रभावकारी विकल्प हुन सक्छ । अहिले राजधानीका सडकहरूमा लगभग ७ सयवटा सफा टेम्पो गुडिरहेका छन्, जुन सफा टेम्पोहरू विजुलीबाट चार्ज गर्न सकिने ब्याट्रीहरूको मद्दतले गुड्ने गर्छन् । र, रमाइलो कुरा के छ भने यी सबै टेम्पोहरू बकाइदा स्वदेशमै निर्माण गरिएका हुन् ।
